CELEX: 62021TN0246
Language: bg
Date: 2021-05-03 00:00:00
Title: Дело T-246/21: Жалба, подадена на 3 май 2021 г. — FJ и др./ЕСВД

21.6.2021   
            
            
               BG
            
            
               Официален вестник на Европейския съюз
            
            
               C 242/56
            
         
      Жалба, подадена на 3 май 2021 г. — FJ и др./ЕСВД
      (Дело T-246/21)
      (2021/C 242/79)
      Език на производството: френски
      
         Страни
      
      
         Жалбоподатели: FJ и шестима други жалбоподатели (представител: J.-N. Louis, адвокат)
      
         Ответник: Европейска служба за външна дейност (ЕСВД)
      
         Искания
      
      Жалбоподателите молят Общия съд:
      
                  —
               
               
                  да отмени решението на Комисията относно изготвянето на фиша за трудово възнаграждение на жалбоподателите за юли 2020 г., доколкото с него се прилагат за първи път новите корекционни коефициенти към трудовото им възнаграждение с обратно действие, считано от 1 октомври 2019 г. и от 1 януари 2020 г.,
               
            
                  —
               
               
                  да осъди ответника да заплати съдебните разноски.
               
            
         Основания и основни доводи
      
      В подкрепа на жалбата си жалбоподателите изтъкват нарушение на членове 64 и 65 от Правилника, на принципа на равно третиране във връзка с еднаква покупателна способност, явна грешка в преценката, нарушение на принципа на правна сигурност и неизпълнение на задължението за полагане на грижа.
      За да определи корекционния коефициент, приложим към трудовото възнаграждение на жалбоподателите, назначени на работа извън Съюза, Евростат трябва да събере конкретни данни за мястото им на работа в съответствие с правилата за прилагането на членове 64 и 65 от Правилника, посочени в приложение ХI към него. Работата по събиране на данните, които се вземат предвид за определяне на корекционния коефициент, се извършва в рамките на международно споразумение за сътрудничество между Евростат, ОИСР и ООН.
      Коефициентите, определени въз основа на тези данни, са намалени от януари 2018 г. до януари 2019 г. от 239,7 на 94,0, докато за същия период коефициентите, прилагани към възнагражденията на персонала на ООН, са увеличени, за да се вземе предвид инфлацията.
      През 2017 г. конгоанският франк (CDF) претърпява силно обезценяване спрямо долара (USD) и еврото, съчетано със значителна инфлация, което води до чувствително увеличаване на цените в USD, следвайки анализите на МВФ. Освен това статистическите данни от Централната банка на Конго, както и от ООН и МВФ, показват успоредно развитие на USD и CDF спрямо еврото.